b'\n_START_ARTICLE_\nIstuminen\n_START_PARAGRAPH_\nIstuminen on kehon asento, jossa yl\xc3\xa4ruumiin paino kohdistuu pakaroille, istuinkyhmyille tai reisille ja jossa rinta on jokseenkin suorassa. Ihmisill\xc3\xa4 on useita erilaisia tapoja istua. Nyky\xc3\xa4\xc3\xa4n suuri osa t\xc3\xb6ist\xc3\xa4 ja siirtymist\xc3\xa4 suoritetaan istuen.\n_START_SECTION_\nIstumaryhti\n_START_PARAGRAPH_\nRyhti toimii hyv\xc3\xa4n niska- ja selk\xc3\xa4hoidon perustana. Huono ryhti voi johtua selk\xc3\xa4kivuista, pahentaa jo olemassa olevaa kipua ja my\xc3\xb6s pitkitt\xc3\xa4\xc3\xa4 sit\xc3\xa4. Huono ryhti on my\xc3\xb6s osatekij\xc3\xa4n\xc3\xa4 kroonisissa p\xc3\xa4\xc3\xa4ns\xc3\xa4ryss\xc3\xa4, purentaelimist\xc3\xb6n toimintah\xc3\xa4iri\xc3\xb6iss\xc3\xa4 ja niskakivuissa. Monet ihmiset viett\xc3\xa4v\xc3\xa4t suuren osan p\xc3\xa4iv\xc3\xa4st\xc3\xa4 istuen tai suorittaen teht\xc3\xa4vi\xc3\xa4, jotka vaativat eteenp\xc3\xa4in kumartumista tai nostamista. Hyv\xc3\xa4n ryhdin perustana on ns. neutraali selk\xc3\xa4ranka. Neutraalissa selk\xc3\xa4rangassa kaularangassa ja toisaalta lannerangassa on notko eteenp\xc3\xa4in (lordoosi), rintarangassa ja toisaalta ristiluun kohdalla taas taaksep\xc3\xa4in (kyfoosi).\n_START_SECTION_\nAktiivinen istuminen\n_START_PARAGRAPH_\nAktiivista istumista tukevat tuolit sek\xc3\xa4 muut istuimet v\xc3\xa4hent\xc3\xa4v\xc3\xa4t kehon kuormitusta pitk\xc3\xa4kestoisessa istumaty\xc3\xb6skentelyss\xc3\xa4. T\xc3\xa4llaisista istuimista vanhin ja yleisin esimerkki on perinteinen keinutuoli. Aktiiviset istuimet v\xc3\xa4hent\xc3\xa4v\xc3\xa4t staattista j\xc3\xa4nnityst\xc3\xa4 keinumalla ja mukailemalla istujan liikkeit\xc3\xa4 parantaen samalla ryhdin yll\xc3\xa4pitoon tarvittavien lihaksien liikkeit\xc3\xa4. Lihaksiston jatkuva liike parantaa verenkiertoa ja ehk\xc3\xa4isee nikamiin kohdistuvaa painetta._NEWLINE_Aktiivisten istuinten liike voi suuntautua eteen, taakse, sivulle tai ne voivat tarjota jopa 360 astetta keinuvan alustan istumiselle. _NEWLINE_Tutkimusten mukaan aktiivinen istuminen ei kuitenkaan v\xc3\xa4ltt\xc3\xa4m\xc3\xa4tt\xc3\xa4 riit\xc3\xa4 kumoamaan istumiseen liitett\xc3\xa4vi\xc3\xa4 haittavaikutuksia, sill\xc3\xa4 pitk\xc3\xa4aikainen istumisty\xc3\xb6 mill\xc3\xa4 tahansa istuimella yksipuolisissa asennoissa kuluttaa nikamia, j\xc3\xa4nteit\xc3\xa4 ja lihaksia.'